На основу члана 41. став 10. Пословника Владе („Службени гласник РС”, бр. 61/06- пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. уредба), Министарство за рад, запошљавање, борачка и социјална питања објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**о**

**ПРЕДЛОГУ АКЦИОНOГ ПЛАНА ЗА**

**СПРОВОЂЕЊЕ СТРАТЕГИЈЕ УНАПРЕЂЕЊА ПОЛОЖАЈА ОСОБА СА ИНВАЛИДИТЕТОМ У РЕПУБЛИЦИ СРБИЈИ ЗА ПЕРИОД 2020–2024. ГОДИНЕ,**

**У ПЕРИОДУ 2021–2022. ГОДИНЕ**

 Одбор за јавне службе Владе Републике Србије, на седници одржаној 25. новембра 2020. године, одредио је спровођење јавне расправе и усвојио Програм јавне расправе о о Предлогу акционог плана за спровођење Стратегије унапређења положаја особа са инвалидитетом у Републици Србији за период од 2021. до 2022. године (у даљем тексту: Предлог АП), у складу са којим је Министарство за рад, запошљавање, борачка и социјална питања спровело јавну расправу.

 Јавна расправа о Предлогу стратегије спроведена је у периоду од 30. новембра до 20. децембра 2020. године, постављањем текста Предлога АП са прилозима утврђеним Пословником Владе на сајту Министарства за рад, запошљавање, борачка и социјална питањаwww.minrzs.gov.rs и порталу е-управе.

 Предлоге, примедбе и сугестије у облику општих коментара на Предлог АП као целине или у облику коментара на конкретне делове Предлога АП електронским путем доставили су:

Национална организација за ретке болести Србије – НОРБС;

Градска организација слепих Београда;

Друштво за церебралну и дечију парализу – ЦДП, Апатин;

Иницијатива за права особа са менталним инвалидитетом - МДРИ-С

Радош Керавица - Универзитет у Лидсу, Школа за социологију и социјалну политику, Центар за студије инвалидитета; Европска мрежа за самосталан живот (члан УО);

Асоцијација за когнитивну неурорехабилитацију;

Савез глувих и наглувих Србије, Градска организација глувих Београда и Асоцијација тумача српског знаковног језика;

Национална организација особа са инвалидитетом Србије – НООИС.

 Након завршетка јавне расправе, у Сектору за заштиту особа са инвалидитетом у сарадњи са представницима Тима за социјално укључивање и смањење сиромаштва Владе Републике Србије (СИПРУ), Националне организације особа са инвалидитетом Србије (НООИС), Тима за људска права УН у Србији, Републичког завода за социјалну заштиту, Коморе социјалне заштите и стручних консултаната ангажованих на припреми Предлога АП, извршена је анализа свих предлога, примедби и сугестија учесника у јавној расправи пристиглих електронском поштом, на основу чега је сачињен Извештај о спроведеној јавној расправи и извршено усаглашавање и корекција текста Предлога АП.

 Примедбе које су прихваћене, унете су у текст Предлога АП.

 Посебно се напомиње да је прихваћен и унет у тект Предлога АП предлог НООИС да се назив „Акциони план за спровођење Стратегије унапређења положаја особа са инвалидитетом у Републици Србији за период од 2021. до 2022. године”, замени називом „**Акциони план за спровођење Стратегије унапређења положаја особа са инвалидитетом у РС за период од 2020. до 2024. године, у периоду од 2021. до 2022. године”.**

**ПРИМЕДБЕ НА ТЕКСТ ПРЕДЛОГА АП КОЈЕ НИСУ ПРИХВАЋЕНЕ**

1. **Преглед** **општих коментара који нису прихваћени**

**НОРБС**: У Предлогу АП не помињу се особе оболеле од ретких болести (осим у формирању регистра оболелих од ретких болести), као ни инвалидитет настао као последица ретке болести.

**Није прихваћено** јер Предлог АП прати дефиницију изнету у Стратегији која је широко постављена тако да обухвата и особе које болују од ретких болести.

**Градска организација слепих Београда**: Указује на два аспекта Предлога АП који су препознати као ризици за његово ефикасно спровођење. Већина почетних вредности показатеља мера није одређена, што значи да ће се у спровођење активности у оквиру мера кренути, или се већ кренуло, а да се не зна тренутно стање у тој области и да је самим тим немогуће измерити постигнуће. Иако свесни чињенице да утврђивање почетних вредности заправо значи спровођење низа истраживања мањег или већег обима за шта су потребни велики људски и организациони ресурси, охрабрују Министарство да се усредсреди на спровођење мера, чак и када индикатори не постоје јер је то у интересу ОСИ.

 Други фактор ризика по ефикасно спровођење овог документа представља чињеница да ће се већина мера и активности спроводити ,,у оквиру редовних буџетских програма, односно програмских активности'”, што је наведено у образложењу. То значи да је унапред искључена могућност креирања иновативних мера, односно опредељивање додатних средстава за њихово спровођење

**Није прихваћено**: у образложењу Предлога АП наведено је да ће се већина мера и активности спроводити „у оквиру редовних буџетских програма, односно програмских активности”,што не представља ризик за ефикасно спровођење овог документа, већ напротив предност, у том смислу што се у буџетима (разделима, буџетским програмима и програмским активностима), за све носиоце обавеза за реализацију појединачних активности из овог Предлога АП, прецизно идентификују програмске везе из Буџета РС, односно финансијских планова других институција које су носиоци обавеза - значи раздели буџета РС већ садрже програме по којима се реализују активности овог АП. Акциони план је „жив” документ, чије извршавање треба да се прати и у складу са тим и иницирају његове измене и допуне, јер је он пратећи - спроводећи (оперативни) документ Стратегије, те ни на који начин оваквим решењем није искључена могућност креирања иновативних мера, односно опредељивање додатних средстава за његово спровођење, укључујући и донаторска средства, поготово код оваквог акционог плана који је први у временском низу (прве две године трајања) за спровођење дугорочног документа – Стратегије. Све анализе, истраживања и друге припремне активности које се буду радиле у току трајања овог Предлога АП, а које покажу потребу за другачијим или повећаним средствима од сада планираних, односно тражење донаторских средстава из фондова ЕУ, што је посебно важно за овај Предлога АП, укључујући и иновативне мере и друге предлоге, који треба да буду резултат управо извршених истраживања, анализа и других релевантних докумената који имају превасходну улогу да буду добра подлога и основа или за измену овог акционог плана или за нови акциони план у наредном периоду.

**ЦДП Апатин**: Општи коментар је да Предлог АП у потпуности задовољава све потребе и услове за спровођење Стратегије. Инсистира се да Министарство или Влада спроведу контролу у локалним самоуправама на територији РС, јер многе нису донеле локалне стратегије, а проблеми настају онда када се на локалу тражи примена и остваривање права која су у АП наведена.

**Није прихваћено** јер иако је сугестија добра. не односи се на израду већ делом на спровођење АП, а делом на вршење редовних послова контроле од стране органа извршне власти, због чега није потребна интервенција у Предлогу АП.

**СГНС, ГОГ Београд, Асоцијација тумача српског знаковног језика**: Анализом предложеног АП, организације које достављају ове коментаре констатују да је у њему фокус доминантно на физичкој односно архитектонској приступачности, односно да се не посвећује довољна пажња потребама заједнице глувих. У контексту унапређења положаја ове заједнице, потребно је поћи од тога да знаковни језици представљају основно средство комуникације глувих особа, те да свако ограничење у том погледу нужно доводи до негативних последица по њихов социо-економски положај. Сматрају да се под термином приступачност увек мора водити рачуна о приступу информацијама и комуникацијама, односно да се њихово одсуство такође третира као баријера приступачности, имајући у виду специфичне језичке и комуникационе потребе глувих особа.

 Предлог је да се у свим наведеним областима деловања, у мерама и активностима посебна пажња посвети приступу информацијама и комуникацији путем српског знаковног језика и визуелним информацијама представљањем симбола и писаног српског језика. Акциони план треба да препозна потребу како за доступним информацијама и приступачној комуникацији, тако и за квалификованим тумачима за српски знаковни језик и њихову доступност корисницима у оквиру постојећих закона.

 Такође се предлаже унапређење нормативног оквира који ће препознати и регулисати статус српског знаковног језика и формално препознати професију – професора српског знаковног језика.

**Није прихваћено** јер Стратегија обухвата све аспекте приступачности, како физичког окружења тако и информација и комуникација. Приликом обраде приступачности информација апострофира изазове са којима се заједница глувих сусреће и бави се правом на употребу знаковног језика, укључујући стране 23 и 26-28 Предлога АП. У Стратегији је наведено: „Приступачност је општи термин који се користи како би се описао степен до којег су физичко окружење, превозна средства, информације и комуникације, укључујући информационе и комуникационе технологије и системе, као и објекти, роба и услуге приступачни највећем броју људи.”

1. **Преглед** **коментара на конкретан део Предлога АП који нису прихваћени**

**Национална организација за ретке болести Србије – НОРБС**

|  |  |
| --- | --- |
| Коментар | Одговор |
| Општи циљ 1 говори о изједначавању особа са инвалидитетом у уживању свих права.**Предлог:** допунити са: „Изједначавање могућности особа са инвалидитетом и особама које болују од ретких болести које за последицу имају инвалидитет у уживању...” | Није могуће мењати нити допуњавати општи циљ јер је дефинисан усвојеном Стратегијом. |

**Градска организација слепих Београда;**

|  |  |
| --- | --- |
| Коментар | Одговор |
| Међу показатељима **мере 1.1.1.:** Обезбеђивање пуне приступачности објеката, јавних површина, информација, услуга и производа особама са инвалидитетом'' постоје само они из домена грађевине. Такође, само део мере који је из надлежности Министарства МГС је разрађен кроз активности. **Предлог:** Недостају активности на прилагођавању информација, услуга и производа, што је у називу мере наведено и за шта су у опису мере као учесници одређена ресорна министарства. | Кроз друге мере су обезбеђени различити аспекти приступачности. У предложеним активностима у оквиру Мере 1.1.1 постоје оне које се односе на унапређење приступачности информација и комуникација. |
| **Активност ,,1.1.1.5.:** Подстицање употребе ИКТ у обезбеђивању приступачних информација, образовања, запошљавања и јавних услуга кроз поступке јавних набавки и афирмативне акције, проблематична је по више основа а самим тим и неспроводива у наведеном облику. Активност је преобимна будући да прожима секторе просвете, запошљавања, државне управе а притом је за носиоца активности одређено МКИ. Затим, активност се финансира у оквиру друге активности (1.1.5.1) чији носилац је МРЗБСП и која нема никакве везе са подстицањем употребе ИКТ већ са креирањем медијских садржаја који доприносе инклузији ОСИ.**Предлог:** да се подстицање употребе ИКТ у овој активности односи на развој асистивних технологија и заговарање њихове примене у различитим областима. Заправо, развој асистивних технологија би могла да буде једна а промоција тих технологија у кључним ресорима би могла да буде одвојена активност и да се за сваку дефинишу показатељи који би се укључили у ову меру. | Активност је постављена мултиресорски с обзиром на начин финансирања, повезана је са активношћу 1.1.5.1. чији је носилац МРЗБСП а партнер МКИ.. |
| У оквиру **мере 1.1.3:** Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници' - међу показатељима није наведено повећање броја персоналних асистената за ОСИ.**Предлог:** сматрамо да би то требало да буде један од основних показатеља. Такође, у активности ,,1.1.3.3. Развој и унапређење услуга за самосталан живот ОСИ у систему социјалне заштите'' не помињу се персонални асистенти а управо ова услуга је једна од кључних у процесу осамостаљивања ОСИ и један од најозбиљнијих проблема препознат у заједници ОСИ | Не може се додавати нови показатељ, јер су они дати у Стратегији. Нема потребе за додатном активношћу, јер је услуга персоналних асистената једна од услуга подршке за самостални живот. |
| У оквиру **мере 3.2.1:** Реализација мера активне политике запошљавања особа са инвалидитетом на отвореном тржишту рада'' креира додатна активност која би подразумевала анализу ефеката постојећих прописа који се тичу запошљавања ОСИ, програма НСЗ који обухватају ОСИ и односа између потреба на тржишту рада и могућности за запошљавање ОСИ. Исход овакве активности било би мапирање постојећих недостатака у систему запошљавања ОСИ, што би створило услове за креирање конкретних мера за њихово отклањање већ у наредном АП. Такође, било би извршено и својеврсно мапирање професија и послова у којима ОСИ могу да буду конкурентни на тржишту рада.. | Предлог за нову активност је у реду, али јој није место у Предлогу Акционог плана за спровођење Стратегија унапређења положаја особа са инвалидитетом. Она би требало пре да се нађе у Националном акционом плану запошљавања чија је израда у току. |
| У оквиру **мере 3.4.1.:** Побољшање доступности и квалитета здравствене заштите и успостављање новог законодавног оквира заштите и унапређења менталног здравља особа са инвалидитетом'' креирати посебну активност са циљем повећања доступности медицинских помагала за ОСИ, и у складу са тиме допуне и показатељи за ову меру. | Допуна показатеља није могућа, а предложена формулација више одговара мери него активности. Стратегија није предвидела овакву меру, која би изискивала значајна додатна средства, па је методолошки тешко одрживо увести тако амбициозан нов предлог у Предлог АП.  |

**Иницијатива за права особа са менталним инвалидитетом –МДРИ-С**

|  |  |
| --- | --- |
| Коментар | Одговор |
| у оквиру **мере 1.1.3**: Побољшање квалитета живота особа са инвалидитетом и усвајање програма деинституционализације, уз обезбеђивање адекватне подршке за живот у заједници и породици, укључујући и развој услуга подршке за самостални живот у заједници, изврши допуна показатеља резултата за број особа са инвалидитетом на резиденцијалном смештају у установама за децу и одрасле са иннвалидитетом. Циљана вредност у последњој години стратегије је смањење за 30%  | Стратегија je већ дефинисала показатеље. Не могу се Акционим планом мењати показатељи утврђени Стратегијом. |
| Извршити допуну **Посебног циља 2.1**: Обезбеђено уживање права особа са инвалидитетом на пословну способност и породични живот на равноправној основи са другима и ефикасна заштита од дискриминације, насиља и злостављања.Уз постојеће показатеље исхода предлажемо додавање следећих:1. Особама којима је ограничена пословна способности омогућено подношење жалбе против смештаја у институцију без обзира на вољу старатеља, подношење жалбе против спроведене медицинске мере/третмана без обзира на вољу старатеља;
2. Забрањено лишење слободе особа са инвалидитетом, у резиденцијалној установи социјалне заштите, против њене воље а на основу пристанка старатеља односно органа старатељства;
3. Успостављена правна средства која омогућавају особи да њена воља буде поштована и онда када не може да је ни на који начин изрази, попут директива (advanced directives), трајног пуномоћја (enduring powers of attorney) и уговора о заступању.

**Предлог:** допунити активности везане за **меру 2.1.1:** Реформа законског оквира у области пословне способности која обезбеђује да особе са инвалидитетом уживају сва права на равноправној основи са другим грађанима и успостављање система одлучивања уз подршку који замењује старатељску заштиту“, тако да се предвиде активности измене законског оквира којим ће се испунити горе наведени индикатори. | Стратегија je већ дефинисала показатеље. Не могу се Акционим планом мењати показатељи утврђени Стратегијом. |
| Додати активност у вези са **мером 2.1.3**: Унапређење превенције и заштите од дискриминације особа са инвалидитетом: „Препознавање ускраћивања разумних прилагођавања на раду као облик дискриминације у Закону о забрани дискриминације.” | Већ постоји активност: 2.1.3.2. -Усаглашавање Закона о забрани дискриминације са Конвенцијом о правима особа са инвалидитетом и правним тековинама ЕУ”, као и активност: 2.1.3.3. Уграђивање антидскриминационих мера у политике, стратешка документа и акционе планове.” Ове активности су широко постављене и у оквиру њихове реализације могуће је заговарати конкретне одредбе укључујући и предложено. |
| Додати следеће показатеље успеха у вези са **мером 3.2.2**: Развијени и примењени модели социјалног предузетништва и други модели социјалног запошљавања особа са инвалидитетом, укључујући и запошљавање уз подршку:1. Услуга подршке за запошљавање и одржање запослења препозната Законом о професионалној рехабилитацији и запошљавању особа са инвалидитетом;
2. Број особа са инвалидитетом којима је пружена услуга подршке за запошљавање и одржање запослења;
3. Број пружалаца услуге подршке за запошљавање и одржање запослења.

У складу са наведеним изменама треба допунити Табелу нормативних активности. | Стратегија je већ дефинисала показатеље. Не могу се Акционим планом мењати показатељи утврђени Стратегијом. |

**Радош Керавица** - Универзитет у Лидсу, Школа за социологију и социјалну политику, Центар за студије инвалидитета; Европска мрежа за самосталан живот (члан УО);

|  |  |
| --- | --- |
| Коментар | Одговор |
| **Општи циљ 1**: Реч „независност“ мења се и гласи: „самосталност”. | Формулација Општег циља преузета је из усвојене Стратегије и не може се мењати. |
| **Општи циљ 1:** **Показатељ** - Повећање учешћа особа са инвалидитетом у друштву.**Предлог:** Мења се и гласи: „Проценат спроведених препорука УН Комитета за права особа са инвалидитетом”. | Показатељи су преузети из усвојене Стратегије и не могу се мењати, нити додавати. |
| **Посебни циљ 1.1:** Повећана друштвена инклузија особа са инвалидитетом у свим областима друштвеног живота.**Показатељ посебног циља** - Број подржаних програма који се односе на унапређење друштвене укључености особа са инвалидитетом увећан је за 20% на годишњем нивоу.**Предлог:** Мења се и гласи: Опредељена јавна средства за програме који се односе на унапређење друштвене укључености особа са инвалидитетом увећана су за 20% на годишњем нивоу. | Показатељи су преузети из усвојене Стратегије и не могу се мењати, нити додавати. Број подржаних програма прецизнији je индикатор у односу на уложена средства, jeр обухвата број особа чији положај је унапређен, а некада већа средства не гарантују квалитетније резултате. |
| **Мера 1.1.1:** Обезбеђивање пуне приступачности објеката, јавних површина, информација, услуга и производа особама са инвалидитетом- Показатељ резултата - Број спроведених мера изречених у поступку инспекцијског надзора због непоштовања техничких стандарда приступачности у изградњи објеката и простора.**Предлог:** Показатељсе мења и гласи: Број спроведених у односу на број изречених мера у поступку инспекцијског надзора због непоштовања техничких стандарда приступачности у изградњи објеката и простора | Показатељи су преузети из усвојене Стратегије и не могу се мењати, нити додавати. |
| **Мера 1.1.1** **Показатељи резултата** **Предлог:** Додаје се додатни показатељ који гласи: Проценат приступачних веб страница органа јавне управе и других јавних установа. | Показатељи су преузети из усвојене Стратегије и не могу се мењати, нити додавати. |
| **Мера 1.1.2** **Показатељ резултата** - Број особа са инвалидитетом на јавним функцијама на републичком, покрајинском и локалном нивоу.**Предлог:**: Проценат особа са инвалидитетом на јавним функцијама на републичком, покрајинском и локалном нивоу / Циљана вредност 4%. | У овом посебном случају, важно је да вредност показатеља буде исказана у броју, а не у % због праћења учинка примене мере. |
| **Активности 1.1.2.4 и 1.1.2.5.****Предлог:**: Активности 1.1.2.4 и 1.1.2.5 се пребацују међу активности које се односе на меру 1.1.1. | Мера 1.1.1 Обезбеђивање пуне приступачности објеката, јавних површина, информација и производа особама са инвалидитетомМера 1.1.2. Укључивање особа са инвалидитетом у политички, јавни, кулутрни, образовни и спортски живот у заједнициОбе мере покривају техничке стандарде приступачности, а активности 1.1.2.4 и 1.1.2.5 доприносе испуњавају мере 1.1.2. |
| **Активности за меру 1.1.2.****Предлог:**: Додаје се активност 1.1.2.6 која гласи: Увођење афирмативних мера за повећање броја особа са инвалидитетом међу носиоцима јавних функција на свим нивоима власти. | Сегмент аспекта политичког живота је покривен кроз активност: 1.1.2.1. |
| **Мера 1.1.3.** **Показатељ резултата** - Број услуга подршке за самостални живот у заједници и живот у породици**Предлог:**: Показатељ се мења и гласи: Број корисника услуга подршке за самостални живот у заједници и живот у породици или Покривеност особа са инвалидитетом у стању потребе услугама подршке за самосталан живот – изражена процентуално (број корисника услуга подршке за самосталан живот у односу на број особа са инвалидитетом код којих је процењена потреба). | Предлог се не може прихватити, јер се тренутно званичан начин праћења броја корисника утврђује преко броја доступних услуга – док се не успоставидругачији званичан начин праћења. |
| **Мера 1.1.3 Показатељ резултата -** Број особа са инвалидитетом којима је обезбеђено приступачно социјално становање.**Предлог:** Показатељ се мења и гласи**:** Број особа са инвалидитетом у односу на укупан број корисника социјалног становања (проценат). | Стратегија је дефинисала индикатор на овај начин, уз изричито навођење броја особа као показатеља па се он не може мењати Акционим планом. Показатељ у себи носи аспекат „приступачног становања”. |
| **Мера 1.1.3. Показатељи резултата****Предлог:** Додаје се нови показатељ који гласи**:** Број корисника домског смештаја (са посебним подацима о броју деце и одраслих са инвалидитетом) – уз циљану вредност смањења за најмање 10% за период важења акционог плана. | Показатељи су преузети из усвојене Стратегије и не могу се мењати нити додавати. На начин како је формулисан, овај показатељ је покривен кроз активност 1.1.3.1., 1.1.3.3. и 1.1.3.5. |
| **Активности за меру 1.1.3.****Предлог:** Додају се следеће активности**:**1.1.3.7. Усвајање програма односно стратегије за деинституционализацију;1.1.3.8. Усвајање забране пријема нових корисника на домски смештај у установе социјалне заштите;1.1.3.9. Усвајање мораторијума на улагања у проширење или изградњу нових капацитета за домски смештај у установе социјалне заштите;1.1.3.10. Измене и допуне Правилника о ближим условима и стандардима за пружање услуга социјалне заштите у правцу промене дефиниције и сврхе персоналне асистенције. | Све наведене активности у директној су надлежности МРЗБСП.Програми везани за деинституционализацију и трансформацију установа социјалне заштите већ су у току. При том, неке од предложених активности нису реалне, ако се имају у виду постојећи ресурси ванинституционалне заштите. |
| **Мера 1.1.4. Показатељи резултата -** Број стратешких докумената на локалном, покрајинском и националном нивоу у чије планирање, израду и/или евалуацију су укључени представници организација особа са инвалидитетом**Предлог:** Показатељсе мења и гласи**:** Проценат усвојених коментара упућених од стране особа са инвалидитетом и представника организација особа са инвалидитетом у процесима планирања, израде и/или евалуације стратешких докумената на локалном, покрајинском и националном ниво (циљана вредност 70%). | Не може се мењати показатељ из усвојене Статегије, а у овом случају је важно да вредност показатеља буде исказана у броју, а не у %, због праћења учинка примене мере. |
| **Мера 2.1.1. Показатељ резултата****Предлог:** Додаје се показатељ резултата који гласи**:** Број особа које користе подршку у одлучивању (потребно је одредити и циљану вредност). | Показатељи мера су преузети из усвојене Стратегије и не могу се мењати, нити додавати. |
| **Мера 2.1.2. Показатељ резултата -** Број развијених и примењених модела одлучивања уз подршку**Предлог:** Показатељ се брише | Показатељи мера су преузети из усвојене Стратегије и не могу се мењати, додавати, нити брисати. |
| **Активности за меру 2.1.5.****Предлог:** 2.1.5.4. Укидање Закона о заштити лица са менталним сметњама. | У Стратегији је наведено: „Комитет за права особа са инвалидитетом забринут је што Закон о заштити лица са менталним сметњама дозвољава лишавање слободе на основу инвалидитета и дозвољава смештај у психијатријску установу без пристанка и присилан смештај деце и одраслих са менталним и/или психосоцијалним сметњама у институције. Р. Србија је подстакнута да опозове законе, укључујући Закон о заштити лица са менталним сметњама и забрани задржавање на основу инвалидитета деце и одраслих са менталним сметњама, укључујући задржавање без пристанка у психијатријским установама и присилно смештање у институције.” Ови искази из Стратегије нису резултирали неком конкретнијом мером из које би се видело да се иде ка укидању наведеног закона. У њему је проблематичан смештај лица са менталним тешкоћама без пристанка и присилан смештај. Недостају законски механизми који би онемогућили такву праксу. Ово је јако комплексно питање и начелно заговарање деинституционализације, као и укидање овог закона не би дало жељене резултате. Проблем треба решавати дуготрајним и планираним мерама: развојем услуга у заједници, изменом института лишења пословне способности и старатељства, као и законским решењима којима се омогућава смештај уз сагласност, а уколико то није могуће по одлуци суда (уместо заменског старатељског одлучивања), итд… |
| **Мера 3.2.1. Показатељи резултата****Предлог:** Сва три показатеља треба изменити. Показатељи не би требало да садрже циљану вредност и смер промене. Довољно је рећи да је показатељ нпр. Број запослених особа са инвалидитетом у органима државне управе и локалне самоуправе. Након тога, у колонама за циљане вредности описује се смер промене и проценат као и у остатку Стратегије. | Показатељи мера су преузети из усвојене Стратегије и не могу се мењати, нити додавати. |
| **Мера 3.2.1.Показатељи резултата****Предлог:** Увођење показатеља резултата: Стопа незапослености особа са инвалидитетом дисагрегирано по старосним групама, врстама тешкоћа и полу. | Показатељи мера су преузети из усвојене Стратегије и не могу се мењати, нити додавати. |
| **Активности за Меру 3.2.1.****Предлог:** Активност 3.2.1.3. Измене и допуне релевантних правних аката за запошљавање особа са инвалидитетом ради отклањања правних баријера за запошљавање особа са инвалидитетом. | Има довољно активности и без измене прописа за унапређење запошљавања ОСИ. Проблем није у законима (од којих су многи добри), већ њиховом спровођењу. |
| **Показатељи резултата за Меру 3.2.2.****Предлог:** Увођење додатног показатеља резултата који гласи**:** Број особа са инвалидитетом којима је пружена услуга запошљавања уз подршку | Показатељи мера су преузети из усвојене Стратегије и не могу се мењати, нити додавати. |
| **Активности за Меру 3.2.2.****Предлог:** Увођење додатне активности која гласи**:** 3.2.2.6 Обезбеђивање подршке ради успостављања и институционализовања модела услуге запошљавања уз подршку | Предлог није јасан. Идеју из овог предлога могуће је остварити у оквиру већ постојеће активности „3.2.1.1. Оснаживање ОСИ ради укључивања на тржите рада и превенирања ране искључености са тржишта рада, кроз успостављање заједничких иницијатива НСЗ са удружењима ОСИ, образовним институцијама и др. ради оснаживања ОСИ за укључивање на тржите рада.”. |
| **Показатељи резултата и активности за Меру 3.4.1.****Предлог за допуну показатеља резултата:** Измена прописа којима је регулисан приступ терапији и рехабилитацији особа са инвалидитетом као и приступ медицинско-техничким помагалима.**Предлог: за допуну Активности 3.4.1.6.**Сагледавање и измена прописа којима је регулисан приступ терапији и рехабилитацији особа са инвалидитетом као и приступ медицинско-техничким помагалима, а посебно Правилника о медицинско-техничким помагалима која се обезбеђују из средстава обавезног здравственог осигурања и Правилника о медицинској рехабилитацији у стационарним здравственим установама специјализованим за рехабилитацију | Не могу се додавати нови показатељи у односу на постојеће из усвојене Стратегије. Постојећа активност „3.4.1.1. Сагледавање и измена прописа о заштити лица са менталним сметњама, о правима пацијената и др. у складу са одредбама Конвенције о правима ОСИ” може садржавати и иницијативе из новопредложене активности. |

**Асоцијација за когнитивну неурорехабилитацију**

|  |  |
| --- | --- |
| Коментар | Одговор |
| Асоцијације за когнитивну неурорехабилитацију у сарадњи са Ресурсним центром за специјалну едукацију Београд. нема свој буџет, а један од циљева су и разни пројекти који се односе на особе са инвалидитетом, где се жели допринети њиховој добробити кроз разне едукативне, рекреативне и активности свакодневног живота, при чему је омогућена инклузија, интеграција као и психосоцијална подршка родитељима деце/особа са сметњама у развоју.**Предлог:** да Асоцијација за когнитивну неурорехабилитацију у сарадњи са Ресурсним центром за специјалну едукацију Београд добије део средстава, односно буџет за 2021. годину и тиме би се решило питање везано за пројекат који је планиран на Авали за особе са инвалидитетом, у летњем периоду. | Погрешно је схваћено да је будући акциони план директни извор средстава за област на коју се односи, што није суштина акционих планова, већ буџета и других финансијских докумената, који који пружају финансијску подршку реализацији стратешких циљева из кровних докумената (дугорочних стратегија, програама и сл.), кроз повезивање одобрених средстава за програмске активности и мере предвиђене у овом Предлогу АП. Нема расподеле средстава из овог Предлога АП, а уколико се активности Асоцијације могу уклопити у оквиру неке од мера које су предвиђене Предлогом АП, то ће се дефинисати кроз њихову реализацију током спровођења АП. |

**Савез глувих и наглувих Србије,**

**Градска организација глувих Београда,**

**Асоцијација тумача српског знаковног језика**

|  |  |
| --- | --- |
| Коментар | Одговор |
| **Мера 1.1.2:** Укључивање особа са инвалидитетом у политички, јавни, културни, образовни и спортски живот у заједници.**Предлог-** **нова активност**: Континуирана информисаност и укљученост особа са сензорним инвалидитетом у политички и друштвени живот повећањем приступачног садржаја тј. превода на СЗЈ и визуелних писаних информација (скупштинских заседања, конференција за штампу, више приступачних информативних политичких емисија, политичких дебата у медијима и др.) и путем директног учешћа и ангажовања у политичком животу путем доступне преводилачке услуге професионалних тумача за знаковни језик. | Иако је предложена нова активност добра, она се може подвести под већ постојећу активност у Предлогу АП (1.1.5.2. Подршка пројектима производње и емитовања медијских садржаја приступачних особама са инвалидитетом). |
| **Активност 1.1.2.2.** Обезбеђење приступачности Садржај предлога нове активности се може интегрисати у већ постојећу активност. Нема потребе одвајати и формулисати нову активност, већ постојећу само допунити тако да укључи елементе обезбеђења приступачности информација и комуникација.спортских, рекреативних, културних и сл. објеката, путем подршке пројеката којима се обезбеђује приступачност улаза, тоалета, лифтова и сл. спортских, културних и др.објеката и инсталирање визуелне и светлосне сигнализације на спортским, рекреативним, објекама у култури и другим сличним објектима.**Предлог -** нова активност: Обезбеђење приступачности спортских, рекреативних, културних и сл. сарджаја, путем подршке пројеката којима се обезбеђује комуникациона и информациона приступачност путем српског знаковног језика, брајевог писма, и аудио и визуелним садржајима. | Садржај предлога нове активности се може интегрисати у већ постојеће активности. Нема потребе одвајати и формулисати нову активност, већ постојећу само допунити тако да укључи елементе обезбеђења приступачности информација и комуникација. |
| **Активност 1.1.3.6.** Обнављање попуста за поједине услуге, права на инвалидску паркинг карту, попуста за струју који се обнављају на сваких годину дана.**Предлог:** унапредити систем, умрежити установе, и правилнике на основу којих се попусти остварују посебну пажњу посветити изменама и допунама свих правилника на основу којих се остварују попусти, а посебно Правилника о одређивању особа које могу остварити право на бесплатно коришћење обележених паркиг места на јавним и општим паркиралиштима, како би се глувим и наглувим особама омогућило и обезбедило право на бесплатно коришћење паркинг места уз поседовање повлашћене карте. | Активност 1.1.3.6. у Предлогу АП већ дефинише унапређење правилника на основу којих се попусти остварују, под чиме се подразумева и правилник за остваривање права на инвалидску паркинг карту, што у крајњем доприноси остварењу мере. |
| **Активности 2.1.2.1.** Развијање модела подршке у вези са родитељством и **2.1.2.2.** Развијање и реализација програма обуке стручњака за примену модела подршке у вези са родитељством.**Предлог:** мере подршке и програме обуке које би биле усмерене на изградњу капацитета родитеља, као и услуге ране интервенције, превенције, хабилитације и рехабилитације прилагодити глувим и наглувим родитељима и родитељима глуве и наглуве деце. | У називу мере се наводи да је у питању подршка родитељству особа са инвалидитетом. Глуви и наглуви родитељи и глува и наглува деца већ су обухваћени постојећим активнстимаУ самом тексту Стратегије наводи се да се под особом са инвалидитетом сматра особа која има дугорочне физичке, менталне, интелектуалне или чулне тешкоће, које у интеракцији са разним препрекама могу ометати пуно и ефикасно учешће у друштву на једнакој основи са другима. Тако, дефиниција дата у Стратегији, која у складу са социјалним моделом приступа инвалидитету, већ укључује глуве и наглуве особе. |
| **Активност 2.1.4.3.** Упознавање стручних и других радника у правосуђу о правима и потребама ОСИ.**Предлог:** неопходно је усагласити законске регулативе са одредбама Устава РС, како би се избегла различита тумачења правосудних органа и како би под једнаким условима, са особама које чују, глуви могли да опште и прате ток поступка преко тумача за знаковни језик, односно да остваре своја права која су ми загарнтована Уставом РС. | Глуви и наглуви родитељи и глува и наглува деца већ су обухваћени постојећим активностима. |
| **Мера 2.1.5:** Унапређење превенције и заштите особа са инвалидитетом од насиља и злостављања, посебно превенције и заштите жена са инвалидитетом од насиља.**Предлог:** У тексту показатеља број 1 придодати: на српском знаковном језику следећи текст: Сачињени и дистрибуирани протоколи о спречавању насиља, злостављања и експлоатације приступачни особама са инвалидитетом (на Брајевом писму за српски језик, на српском знаковном језику, апликације за СМС поруке и сл), нарочито у установама социјалне заштите и здравствене заштите. | Показатељи преузети из усвојене Стратегије не могу се мењати, нити допуњавати. |
| **Потциљ 3:** Унапређење инклузивног образовања и доживотног учење за особе са инвалидитетом.Потребно је створити услове за инклузивно тј. двојезично образовање глуве деце у Србији, изменом норматива и увођењем нових мера и активности.**Предлог: Мера 1** - Креирање инклузивног (двојезичног) образовног окружења и образовања глуве деце и омладине (двојезично образовање подразумева препознавање и коришћење српског знаковног језика као првог језика глуве деце у образовању, уз учење национаног писаног/говорног језика као другог језика).**Предлог додатних активности:**1. Креирање програма учења српског знаковог језика као првог језика у редовним и специјалним школама,
2. Креирање програма учења српског знаковог језика као изборног (другог) језика у редовним школама,
3. Креирање програма обуке предавача/наставника српског знаковног језика,
4. Лиценцирање и акредитација програма за обуку педагошких асистената-тумача за српски занаковни језик и предавача српског знаковног језика,
5. Ангажовање педагошких асистената-тумача за српски знаковни језик у редовним основним и средњим школама,
6. Ангажовање тумача за српски знаковни језик у високом образовању,
7. Оспособљавање наставника за глуву децу да флуентно користе српски знаковни језик,
8. Ангажовање наставног особља које флуентно користи српски знаковни језик у специјалним школама,
9. Увођење културе и историје Глувих у наставни програм специјалних (двојезичних ) школа за глуве,
10. Увођење културе и историје Глувих у наставни програм за обуку наставника за глуве,
11. Увођење културе и историје Глувих у наставни програм учења српског знаковног језика у редовним школама,
12. Обезбедити информативне обуке о највишим стандардима двојезичног образовања за научне и просветне раднике на свим нивоима,
13. Обезбедити да се глувој деци предшколског узраста пружи настава и окружење на знаковном језику,
14. Припрема потребног наставног материјала (видео, ДВД и др.) на српском знаковном језику за глуве ученике у двојезичним специјалним школама,
15. Припрема потребног наставног материала (видео, ДВД и др.) за учење српског знаковног језика у специјалним и редовним школама,
16. Укључивање Савеза глувих и наглувих особа у креирање и имплементацију свих наставних програма који ће одговарати потребама глуве деце и одраслих.
 | Није могуће интегрисани предлог у Предлог АП. Мере су дефинисане усвојеном Стратегијом и није могуће додавати нове.При том, реч је о низу активности које су по својој природи веома сложене и комплексне, а многе од њих би место нашле у другим документима. |
| **Допуна нормативних активности****Предлог:** Изменама и допунама Закона о употреби знаковног језика регулисати статус српског знаковног језика као равноправног српком језику и првом језику глувих особа. Такође, допуном и изменом закона прописати обавезу језичких (филолошких) образовних установа на научно документовање и лингвистичко изучавање српског знаковног језика, као и креирање и реализацију формалног програма за професију - професор српског знаковног језика | Стратегија не предвиђа ову нормативну активност, а у Предлогу АП нигде нису предвиђене или наговештене измене Закона о употреби знаковног језика |
|  |  |

Београд, 25. децембар 2020. године

 Министарство за рад, запошљавање, борачка и социјална питања